
Pohjoismainen yhteistyö

Pohjoismainen yhteistyö on yksi maailman laajimmista alueellisista yhteistyömuodoista. Yhteistyön piiriin kuuluvat Islanti, Norja, Ruotsi, Suomi ja Tanska sekä Ahvenanmaa, Färsaaret ja Grönlanti.

Pohjoismaista yhteistyötä tehdään politiikan, talouden ja kulttuurin aloilla tärkeänä osana eurooppalaista ja kansainvälistä yhteistyötä. Pohjoismaisen yhteisön tavoitteena on vahva Pohjola vahvassa Euroopassa.

Pohjoismainen yhteistyö pyrkii vahvistamaan pohjoismaisia ja alueellisia etuja ja arvoja globaalissa maailmassa. Maiden yhteiset arvot lujittavat osaltaan Pohjolan asemaa yhtenä maailman innovatiivisimmista ja kilpailukykyisimmistä alueista.

Kolme kansainvälistä vaikuttajaa Katherine Richardson, Gunhild Stordalen ja Fadumo Dayib olivat mukana julkistamassa pääministerialoitetta Bergenissä toukokuussa 2017. Kuvassa he ovat yhdessä pääministereiden Bjarni Benediktssonin, Lars Løkke Rasmussenin, Stefan Löfvenin, Erna Solbergin ja Juha Sipilän sekä Pohjoismaiden ministerineuvoston pääsihteerin Dagfinn Høybråtenin kanssa.
KUVA: SILJE KATRINE ROBINSON

Yhdeksän pohjoismaista kohokohtaa vuonna 2017

Pääministerialoite pohjoismaisista ratkaisuista globaaleihin haasteisiin, entistä vahvempaa energia-alan yhteistyötä tukeva raportti, ministereiden toimet digitalisaatiota koskevan yhteistyön vahvistamiseksi sekä pohjoismaisen kulttuurin voittokulku Lontoossa. Nämä ovat vain muutamia niistä lukuisista hankkeista ja tapahtumista, jotka löivät leimansa Pohjoismaiden ministerineuvoston työhön vuonna 2017.

Luettelo kaikista vuoden 2017 painopistealueista on pitkä, eikä kaikkia ministerineuvoston asialistalla olleita asioita ole edes mahdollista luetella. Siksi olemme poimineet muutaman teeman, jotka olivat vuonna 2017 erityisen tärkeitä. Tarkoituksena ei silti ole unohtaa kaikkia muita hankkeita, joita tässä yhteydessä ei mainita mutta jotka vahvistavat silti osaltaan pohjoismaista yhteistyötä ja pyrkivät tuottamaan hyötyä kaikille Pohjoismaiden kansalaisille.

Vuoden 2017 yhteenvedossa olemme päättäneet esitellä yhdeksän kohokohtaa, jotka edustavat Pohjoismaiden ministerineuvoston visiota innovatiivisesta, rajattomasta, näkyvästä ja ulospäin suuntautuneesta Pohjolasta. Niistä lisää seuraavaksi.

Dagfinn Høybråten

Pohjoismaiden ministerineuvoston pääsihteeri

Pohjoismaiden pääministerit olivat paikalla, kun pääministerialoite julkistettiin Bergenissä toukokuussa.
KUVA: SILJE KATRINE ROBINSON/NORDEN.ORG

Kaikki pääministerialoitteen kuusi hanketta käynnistyivät vuonna 2017. Nordic Gender Effect oli mukana jo maaliskuussa YK:n naisten asemaa käsittelevän toimikunnan istunnossa New Yorkissa.

Nordic Food Policy Lab osallistui COP23-ilmastohuippukokoukseen ja toi esiin, miten tärkeää on muuttaa ruoankulutusta globaalisti.
KUVA: SIMON HECHT


Pohjoismaisia ratkaisuja globaaleihin haasteisiin

Pääministerialoite Pohjoismaisia ratkaisuja globaaleihin haasteisiin esiteltiin Bergenissä 30. toukokuuta 2017, ja läsnä olivat kaikkien viiden Pohjoismaan pääministerit. Se oli lähtölaukaus tärkeälle aloitteelle, jossa Pohjoismaiden hallitukset tarjoavat muulle maailmalle ratkaisuja merkittäviin globaaleihin haasteisiin etenkin kansainvälisten kestävän kehityksen tavoitteiden ja Agenda 2030 -toimintaohjelman pohjalta. Aloitteeseen sisältyy myös vahva vientiulottuvuus, joka lähtee siitä, että kestävän kehityksen ei tarvitse olla ristiriidassa talouskasvun kanssa.

Pääministerialoitteen kokonaisbudjetti on noin 74 miljoonaa Tanskan kruunua kaudella 2017–2019. Aloite jakaantuu kuuteen lippulaivahankkeeseen, joissa levitetään globaalisti tietoa ja osaamista pohjoismaisesta kestävästä kaupunkisuunnittelusta, alueellisesta energiayhteistyöstä, työmarkkinoiden tasa-arvosta, kestävästä elintarviketuotannosta sekä älykkäistä hyvinvointi- ja ilmastoratkaisuista. Hankkeet kattavat monia Agenda 2030:n yhteensä 17 tavoitteesta, ja niiden vauhdittamana tavoitteisiin on mahdollista päästä jo ennen vuotta 2030. Pääministerialoite toi tuloksia jo ensimmäisenä vuotenaan.

Nordic Sustainable Cities -hanke on esimerkiksi julkaissut valkoisen kirjan, jossa pohditaan kestävien kaupunkien ominaispiirteitä Pohjolassa. Kirja esiteltiin älykkäitä kaupunkeja käsittelevässä Nordic Edge -näyttelyssä Norjan Stavangerissa syyskuussa. Hanke on esittäytynyt myös kansainvälisissä kongresseissa Barcelonassa ja Meksikossa. Lisäksi hankkeessa on yhdessä pohjoismaisten vientiorganisaatioiden kanssa tunnistettu 15 eri puolilla maailmaa sijaitsevaa kaupunkia, jotka tekevät lähitulevaisuudessa suuria investointeja ja tarjoavat näin pohjoismaisille yrityksille lupaavia liiketoimintamahdollisuuksia.

Toinen lippulaivahanke Nordic Gender Effect at Work oli mukana jo New Yorkissa maaliskuussa järjestetyssä YK:n naisten asemaa käsittelevän toimikunnan 61. istunnossa (CSW61). Hanke oli mukana myös YK:n korkean tason viikolla syyskuussa ja Kööpenhaminassa järjestetyssä kansainvälisessä konferenssissa lokakuussa.

Nordic Energy Solutions -hankkeessa on valittu Itä-Afrikka maantieteelliseksi alueeksi, jolla kannattaa soveltaa pohjoismaisia energiaratkaisuja. Valinnan perusteena on se, että alueen energiaperusta on senkaltainen, että siellä tarvitaan monia Pohjoismaissa käytössä olevia teknologisia ratkaisuja.

Nordic Welfare Solutions on ensimmäisen toimintavuotensa aikana perustanut pohjoismaisen Nordisk Export Task Force -vientiyksikön (NETF), jonka tarkoituksena on toteuttaa yhteispohjoismaisia vientitoimia. Ensimmäisen yhteisen panostuksen kohdealueeksi on valittu Kanadan Toronto.

Lippulaivahanke Nordic Climate Solutions koostuu kahdesta osahankkeesta. Nordic Green to Scale 2 -hankkeessa tutkitaan mahdollisuuksia soveltaa olemassa olevia pohjoismaisia ilmastoratkaisuja nykyistä suuremmassa mittakaavassa. Hankkeen alustavia tuloksia esiteltiin jo COP23-ilmastohuippukokouksessa. Samassa kokouksessa oli mukana myös toinen osahanke FFSR - Fossil Fuel Subsidy Reform, jossa pyritään yhdessä kumppanimaiden kanssa lakkauttamaan fossiilisille polttoaineille myönnettävät tuet.

Myös Nordic Food Policy Lab osallistui ilmastohuippukokoukseen ja nosti siellä esiin sen, miten tärkeää on muuttaa ruoan kulutusta globaalisti. Hanke on esitellyt ruokaan liittyviä pohjoismaisia ratkaisuja muun muassa Hollannissa, Skotlannissa, New Yorkissa ja Lontoossa.

Sukupolvi 2030 -ohjelma painottaa lasten ja nuorten osallistamista työhön, jossa pyritään kohti kestävämpää maailmaa.
KUVA: NORDEN.ORG

Kestävä kulutus ja tuotanto on Sukupolvi 2030 -ohjelman erityinen painopistealue.
KUVA: UNSPLASH.COM

Katse vuoteen 2030

Agenda 2030 ja kestävän kehityksen 17 kansainvälistä tavoitetta nostettiin vuonna 2017 yhdeksi Pohjoismaiden ministerineuvoston tärkeimmistä painopistealueista. Jatkossa tavoitteet läpäisevät ministerineuvoston työn kaikilla aloilla. Virallisesti asia esiteltiin syyskuussa, kun Pohjoismaiden yhteistyöministerit hyväksyivät Sukupolvi 2030 -ohjelman, jolla edistetään yhteistyötä kansainvälisiin tavoitteisiin liittyvien yhteispohjoismaisten haasteiden ratkaisemiseksi. Ohjelma muodostaa yhdessä pääministerialoitteen kanssa virallisen perustan ministerineuvoston Agenda 2030 -työlle.

Ohjelman erityisiin painopistealueisiin lukeutuu kestävä kulutus ja tuotanto. Teema on tunnistettu alaksi, jolla Pohjoismaiden tulee ponnistella tavoitteisiin pääsemiseksi.

Ohjelma tulee helpottamaan yhteiskunnan eri toimijoiden ja kohderyhmien välistä pohjoismaista yhteistyötä ja tiedonantoa. Ohjelmalla on kolme yleistavoitetta:

• varmistetaan poliittisen fokuksen ja tarkoituksenmukaisten hankkeiden avulla se, että Pohjoismaiden ministerineuvoston työ edistää Agenda 2030:n toteutumista

• edistetään Agenda 2030:een liittyvää sitoutumista ja tiedonjakoa Pohjoismaissa

• tehdään tunnetuksi Pohjoismaiden ministerineuvoston Agenda 2030 -työtä Pohjoismaissa ja kansainvälisesti.

Tavoitteena ei ole koordinoida globaalien tavoitteiden kansallista täytäntöönpanoa Pohjoismaiden kesken, vaan pikemminkin auttaa toteuttamaan niitä. Se voi tapahtua analyysien, tiedonvaihdon, keskustelun ja menetelmien kehittämisen kautta tai sitouttamalla kansalaisjärjestöjä, yksityistä sektoria, pohjoismaista tutkijaverkostoa ja nuorisojärjestöjä mukaan työhön.

Sukupolvi 2030 -ohjelma pyrkii erityisesti osallistamaan työhön lapset ja nuoret, jotka nähdään muutosvoimina.

Pohjoismaiden yhteinen paviljonki keräsi paljon kiitoksia COP23-ilmastohuippukokouksessa. Kymmenen päivän aikana järjestettiin yhteensä 60 tapahtumaa. Valtaosa kävijöistä piti pohjoismaista ohjelmaa laadukkaana.
KUVA: HEIDI ORAVA


Vahvasti mukana COP23-ilmastohuippukokouksessa

Pohjoismaiden ministerineuvosto oli vahvasti mukana YK:n vuoden 2017 COP23-ilmastokokouksessa, joka pidettiin Bonnissa 6.–17. marraskuuta. Pohjoismailla oli tapahtumassa ministerineuvoston johdolla yhteinen paviljonki. Paviljongissa järjestettiin yhteensä 60 tapahtumaa, joissa nostettiin esiin kestäviä pohjoismaisia ilmastoratkaisuja.

”Pohjoismailla ei ole kaikkia vastauksia. Sen sijaan meillä on pitkä kokemus tietoon perustuvista suosituksista, joita sekä markkinat että kuluttajat noudattavat suurelta osin. Lisäksi meillä on halua – ja Pohjoismaiden pääministerien antamat valtuudet – osallistua näihin tärkeisiin kansainvälisiin keskusteluihin paremman tulevaisuuden luomiseksi. Toimettomuus ei ole hyväksyttävää.”

DAGFINN HØYBRÅTEN,

POHJOISMAIDEN MINISTERINEUVOSTON

PÄÄSIHTEERI

Kymmenen konferenssipäivän aikana Pohjoismaat esittelivät Pohjoismaiden ministerineuvoston ja sen alaisten laitosten ja yhteistyökumppaneiden tekemää työtä vihreän talouden edistämiseksi. Tapahtumat oli jaettu päivittäin vaihtuvien teemojen mukaan. Teemoja olivat muun muassa biotalous, ruoka, arktinen alue ja energia.

Pohjoismaiden yhteisen paviljongin ohjelma käynnistyi 6. marraskuuta pidetyllä Nordic Youth Dayllä, jolloin keskiössä oli eritoten nuorten rooli ilmastotyössä. Nuoret pohjoismaiset ilmastolähettiläät olivat myös mukana koko tapahtuman ajan ja toivat dynamiikkaa ilmastokeskusteluun Twitterissä.

Paviljongin ohjelma ja ulkoasu herättivät paljon myönteistä huomiota. COP23:sta laaditun arvioinnin perusteella kävijöistä 72 prosenttia katsoi, että Pohjoismaiden tarjoama ohjelma oli tärkeä tai erittäin tärkeä, ja 69 prosenttia piti sitä laadukkaana tai erittäin laadukkaana. Paviljongissa pidettyjen tapahtumien keskimääräinen osallistujamäärä oli 42.

KUVA: VASALOPPET

KUVA: SCANPIX.DK


”Pohjola alueena on kansalaisten sosiaalisen luottamuksen maailmanmestari. Aihetta koskevan laajan tutkimuskirjallisuuden mukaan vahva sosiaalinen luottamus on ehkä yhteiskunnan tärkein yksittäinen resurssi. Siksi luottamusta voidaan pitää eräänlaisena Pohjoismaiden kultana, aivan kuten raportin nimi kertoo.”

LAINAUS RAPORTISTA TILLIT – DET NORDISKA GULDET




Vahvaa tukea yhteistyölle

Pohjoismaiden ministerineuvosto perusti vuoden 2017 alussa analyysiyksikön, jonka tarkoituksena on parantaa analyysikapasiteettia ja lisätä poliittista kiinnostusta ministerineuvoston työtä kohtaan. Heti ensimmäisenä toimintavuotenaan yksikkö julkaisi kolme raporttia, joista yksi oli Arvokasta yhteistyötä. Se pohjautui kyselytutkimukseen, jossa kartoitettiin pohjoismaalaisten ajatuksia pohjoismaisesta yhteistyöstä.

Raportti osoittaa, että pohjoismaalaiset suhtautuvat yhteistyöhön erittäin myönteisesti. Yli 90 prosenttia vastanneista sanoi, että pohjoismainen yhteistyö on joko tärkeää tai erittäin tärkeää, ja yli 60 prosentin mielestä se on erittäin tärkeää.

Raportti osoittaa myös sen, että kansalaisten näkemys Pohjoismaiden tärkeimmistä yhteistyöalueista on muuttunut kuluneen vuosikymmenen aikana. Nyt kärjessä ovat turvallisuus- ja puolustuskysymykset. Vuonna 2008 tehdyssä vastaavassa tutkimuksessa tärkeimpänä pidettiin monikansallisen rikollisuuden torjumiseksi tehtävää yhteistyötä. Muita pohjoismaalaisille tärkeitä teemoja ovat koulutusalan, terveys- ja sosiaalialan, talouden sekä ilmasto- ja ympäristöalan yhteistyö.

Tutkimus tehtiin Pohjoismaiden ministerineuvoston ja Pohjoismaiden neuvoston välisenä yhteistyönä, ja se esiteltiin lokakuussa neuvoston istunnon yhteydessä Helsingissä.

Kesäkuussa julkaistiin Tillit – det nordiska guldet -raportti (Luottamus – pohjoismainen kulta), jossa korostetaan Pohjolassa vallitsevan sosiaalisen luottamuksen kansainvälistä ainutlaatuisuutta. Raportti osoittaa, millainen merkitys luottamuk-sella on hyvän kansantalouden, alhaisen rikollisuuden ja onnellisuuden kannalta. Raportti sai paljon huomiota mediassa niin Pohjoismaissa kuin kansainvälisestikin.

Kolmas analyysiyksikön julkaisema raportti on otsikoitu Är Norden bäst i världen? (Onko Pohjola maailman paras?). Raportissa keskitytään siihen, että Pohjola on monilla aloilla yksi maailman menestyneimmistä alueista. Raportin kimmokkeena toimi se, että erilaiset kansainväliset vertailut ovat lisääntyneet voimakkaasti viime vuosina, ja niille on annettu merkittävä auktoriteettiasema ja legitimiteetti.

Raportin mukaan Pohjola menestyy erityisen hyvin onnellisuutta, hyvinvointia, korruption tasoa, lehdistönvapautta ja tasa-arvoa mittaavissa indekseissä. Se tarjoaa myös selityksiä sille, miksi Pohjola pitää niin monissa mittauksissa kärkisijaa.

KUVA: NORDEN.ORG/YADID LEVY

Pohjoismaiden kannattaa tehdä energiayhteistyötä ja edistää vihreään talouteen siirtymistä. Tämä oli Nokian entisen toimitusjohtaja Jorma Ollilan pääviesti kesäkuussa julkaistussa energiasektorin strategiaselvityksessä.
KUVA: SCANPIX.DK


Lisää energia-alan yhteistyötä

Pohjoismaiden energiapoliittinen yhteistyö oli keskiössä vuonna 2017. Nokian entinen toimitusjohtaja Jorma Ollila esitteli kesäkuussa strategiaselvityksensä Pohjoismainen energiayhteistyö: vahva tänään – vahvempi huomenna. Siinä hän esittelee 14 käytännön ehdotusta, joilla pohjoismaista energiayhteistyötä voidaan kehittää seuraavien 5–10 vuoden aikana. Pohjoismaiden energiaministerit käsittelivät Ollilan raporttia Oslossa marraskuussa pitämässään kokouksessa ja päättivät työstää osaa raportin ehdotuksista eteenpäin.

Ministerit päättivät muun muassa vahvistaa energia-alan yhteistyötä pohjoismaisella ja eurooppalaisella tasolla ja totesivat, että Pohjolan tulee jatkossakin toimia vihreän kasvutalouden suunnannäyttäjänä Jorma Ollilan raportin pääviestien mukaisesti. Ministerit päättivät myös priorisoida jatkossa vahvasti yhteispohjoismaista energiatutkimusta.

Lisäksi ministerit päättivät perustaa vuosittain järjestettävän foorumin, jossa keskitytään sähkömarkkinakysymyksiin ja energiapolitiikkaan alueellisen energiapolitiikan ja Pohjoismaiden välisen tiedonvaihdon vahvistamiseksi. Ensimmäinen foorumi on määrä järjestää syksyllä 2018.

Oslon-kokouksessaan ministerit hyväksyivät uuden pohjoismaisen energiapoliittisen yhteistyöohjelman, jossa linjataan vuosien 2018–2021 pohjoismaista energiayhteistyötä. Tarkoituksena on myös jatkaa Ollilan raportin työstämistä.

Ollilan raporttia esiteltiin vuonna 2017 eri tapahtumissa, muun muassa yhteiskunnallisten kesätapahtumien yhteydessä pidetyissä seminaareissa. Energiaraporttia käsiteltiin myös useissa korkean tason konferensseissa, kuten Pohjoismaiden neuvoston istunnon yhteydessä syksyllä. Raportti huomioitiin laajalti myös pohjoismaisissa medioissa.

Ollilan raportti on yksi useista strategiaselvityksistä, joita on joko jo tehty tai aiotaan tehdä ja joiden tavoitteena on tehostaa Pohjoismaiden ministerineuvostoa ja lisätä pohjoismaisen yhteistyön painoarvoa. Vuonna 2017 Pohjoismaiden ministerineuvosto käynnisti vastaavia selvityksiä myös ympäristö-, oikeus- ja sosiaalialalla.

KUVA: UNSPLASH.COM


Uusi väliaikainen digitalisaatioministerineuvosto

Digitalisaatiosta tuli vuoden 2017 pohjoismaisen yhteistyön keskeinen teema. Yhteistyöministerit päättivät Norjan Sommarøyssa pitämässään kokouksessa perustaa väliaikaisen nk. ad hoc -ministerineuvoston (MR-Digital) vuosiksi 2018–2020. Digitalisaatioministerineuvosto johtaa ja koordinoi digitalisaatioyhteistyöhön liittyviä toimia. Ensimmäinen ministerikokous pidettiin joulukuussa. Kokoukseen osallistuivat myös digitalisaatiosta vastaavat Baltian maiden ministerit.

”Muuttuva Pohjola ja Pohjola Euroopassa ovat kaksi pääteemaa Norjan puheenjohtajakaudella Pohjoismaiden ministerineuvostossa. Alueellisen digitalisaatioyhteistyön tiivistäminen julkisella ja yksityisellä sektorilla lisää kilpailukykyä ja tukee alan eurooppalaista yhteistyötä.”

FRANK BAKKE-JENSEN, NORJAN POHJOISMAINEN YHTEISTYÖMINISTERI NORJAN PUHEENJOHTAJAKAUDELLA POHJOISMAIDEN MINISTERINEUVOSTOSSA 2017

Uusi ministerineuvosto keskittyy erityisesti kehittämään Pohjoismaiden ja Baltian alueen digitaalisia sisämarkkinoita, ja työtä linjaa Pohjoismaiden ja Baltian maiden digitalisaatioyhteistyötä koskeva julkilausuma, jonka hyväksyttiin Oslossa huhtikuussa pidetyssä kokouksessa.

Yhteistyön tavoitteena on edistää julkisten palveluiden digitalisaatiota yli maarajojen ja elinkeinoelämässä sekä vahvistaa alueen sisämarkkinoiden kehitystä. Tavoitteena on antaa digitalisaatiolle yleistä alueellista nostetta, mikä myös osaltaan tukee EU:ssa tehtävää digitalisaatiotyötä. Yhteistyö keskittyy kahteen pääkysymykseen: yhteispohjoismaiseen sähköiseen tunnistautumiseen (e-id) sekä viidennen sukupolven mobiilitekniikan (5G) laajentamisstrategiaan Pohjoismaissa ja Baltiassa.

Nordic Matters -festivaali oli jättimenestys kymmenine tuhansine kävijöineen.
KUVAT: TINA STAFRÉN


Pohjoismainen kulttuuri niitti menestystä Lontoossa

Kulttuurifestivaali Nordic Matters oli käynnissä koko vuoden Southbank Centressä Lontoossa. Festivaali esitteli sekä pohjoismaisen kulttuurin kärkinimiä että monialaisuutta ja oli Pohjoismaiden kulttuuriministereiden merkkihanke vuonna 2017. Kymmenet tuhannet ihmiset kävivät tutustumassa festivaaliin, joka oli menestys. Heti avajaisviikonloppuna alueella kävi kaikkiaan 60 000 ihmistä, mikä osoitti, että kiinnostus pohjoismaista tapahtumaa kohtaan oli suurta.

Vuoden aikana vieraat pääsivät tutustumaan pohjoismaiseen ruokaan, kirjallisuuteen ja musiikkiin – muun muassa Abbaan, kuorolauluun ja yhteislauluun – pohjoismaiseen muotoiluun, grönlantilaiseen polkkatanssiin, Lego-hankkeeseen, saunaan ja muumipeikkoon sekä lukuisiin muihin ilmiöihin.

Kattavasta ohjelmasta voidaan mainita muun muassa Adventures in Moominland -näyttely, joka houkutteli kymmeniä tuhansia kävijöitä ja jota pidennettiin useaan otteeseen. Lasten kulttuurifestivaali Imagine pohjoismaisine teemoineen ja vieraineen houkutteli paikalle yli 130 000 kävijää moniin ilmaisiin tapahtumiin, ja WOW-festivaali (Women of the World) keskusteluineen, esityksineen ja konsertteineen (mm. Daughters of Reykjavík, Sandi Toksvig ja Anne Sofie von Otter) veti lähes puoli miljoonaa kävijää.

Vuoden aikana Southbank Centressä järjestettiin myös ensimmäistä kertaa maailmankuulu moderni klassisen taidemusiikin festivaali Nordic Music Days. Esiintyjien joukossa olivat muun muassa islantilainen säveltäjä Anna Þorvaldsdóttir ja viulisti Pekka Kuusisto. Lokakuussa Nordic Mattersfestivaaleilla nähtiin joukko pohjoismaisia kirjailijoita, muiden muassa Ulla-Lena Lundberg, Per Olov Enquist, Dorthe Nors, Jonas Hassen Khemiri, Sissal Kampmann, Kjell Askildsen ja Sigbjørn Skåden.

Southbank Centre on ollut mukana laajentamassa ihmisten tietoutta pohjoismaisesta kulttuurista sekä tasa-arvon ja selkeän lapsi- ja nuorisonäkökulman kaltaisista pohjoismaisista arvoista. Esimerkkinä mainittakoon, että Southbank on marraskuusta 2016 lähtien selvittänyt kävijöiden tietoutta pohjoismaisesta kulttuurista. Aluksi kävijät yhdistivät Pohjolan ennen kaikkea viikinkeihin, mutta vuoden 2017 loppuun mennessä esiin nousi muutakin, kuten vaikkapa tasa-arvo, hygge ja muumipeikot.

Nordic Matters päättyi loistokkaasti Abba-näyttelyyn Super Trouper. Se oli opastettu kierros ja samalla kurkistus ruotsalaisen popyhtyeen kulissien takaiseen elämään. Näyttelyssä oli esillä ennen tuntematonta arkistomateriaalia.

Rajaesteneuvoston toimeksiantoa vahvistettiin vuonna 2017, ja jatkossa se pystyy edistämään Pohjolan vapaata liikkuvuutta entistä paremmin.
KUVA: UNSPLASH.COM


Vahvempi toimeksianto rajaesteneuvostolle

Yksi pohjoismaisen yhteistyön perustehtävistä on Pohjolan vapaan liikkuvuuden edistäminen. Toiseen Pohjoismaahan muuttamisen tai opiskelun, työnteon ja yrityksen perustamisen Pohjolassa tulisi olla helppoa.

Vapaan liikkuvuuden tärkeyttä haluttiin korostaa antamalla rajaesteneuvostolle vuonna 2017 uusi ja entistä vahvempi toimeksianto. Tarkoituksena on, että neuvostolla on entistä enemmän poliittista voimaa edistää vapaan liikkuvuuden kysymyksiä suhteessa Pohjoismaiden hallituksiin. Pääministereiden vision mukaan Pohjolan tulee olla maailman integroitunein alue, ja rajaesteneuvoston tehtävänä on olla mukana toteuttamassa visiota.

Kansalliset edustajat saavat nyt enemmän toimintavapauksia, esimerkiksi mahdollisuuden kutsua vastuuministereitä, työmarkkinaosapuolia ja muita toimijoita yhteiseen kokoukseen rajaesteiden ratkomiseksi. Myös tavoitetasoa on nostettu niin, että rajaesteneuvoston tavoitteena on saada hallitukset purkamaan 8–12 rajaestettä vuodessa. Aiempi luku oli 5–10.

Vuonna 2017 rajaesteneuvosto ilmoitti poistaneensa kahdeksan vapaan liikkuvuuden rajaestettä Pohjolasta. Kuusi rajaestettä saatiin ratkaistua, ja kahden esteen ilmoitettiin olevan sellaisia, ettei niitä voitu tässä vaiheessa ratkaista.

Vuoden aikana julkistettiin myös uusi portaali www.nordenbusiness.org. Portaalin tarkoituksena on tarjota yrityksille alusta, jossa on kootusti tietoa naapurimaiden elinkeinotoimintaan liittyvistä laeista ja säännöistä. Portaaliin kerätään tietoa naapurimaiden säännöistä, jotka liittyvät rekisteröintivaatimuksiin, tuotteiden hyväksyttävyysvaatimuksiin, verotuspaikkaan ja työtekijöiden sosiaalivakuutukseen.

Työmarkkinaosapuolet eri Pohjoismaissa ovat pitäneet digitaalista portaalia tärkeänä. Noin 70 000 pohjoismaalaista asuu yhdessä Pohjoismaassa ja työskentelee toisessa. Pohjoismaiset rajatyöntekijät kasvattavat Pohjoismaiden taloutta vuosittain yhteensä 5,3 miljardilla eurolla, minkä lisäksi maat säästävät työttömyyskorvauksissa miljoonia.

Pohjoismaisuudelle on kysyntää sekä Pohjoismaissa että kansainvälisesti. Pohjoismaista yhteistyötä uudistamalla ja tehostamalla sen tarjoama potentiaali pystytään hyödyntämään nykyistä paremmin.
KUVA: OLE LUND


Uusi Pohjola -uudistustyö on ollut tuloksellista

Pohjoismaiden ministerineuvosto ja pohjoismainen yhteistyö ovat läpikäyneet viime vuosina perusteellisen uudistusprosessin nimeltä Uusi Pohjola 1.0 ja Uusi Pohjola 2.0. Uudistusten tavoitteena on ollut muun muassa tehostaa yhteistyötä ja tehdä siitä poliittisesti entistä tärkeämpää.

Kaikki uudistustyön alussa linjatut toimenpiteet on saatu toteutettua. Vaikka uudistustyö vaikuttaa Pohjoismaiden ministerineuvoston toimintaan myös jatkossa, vuoden 2017 loppu on kuitenkin hyvä hetki koota tuloksia yhteen.

Yksi tärkeä elementti uudistustyössä ovat olleet strategiaselvitykset, joita on tehty pohjoismaisen yhteistyön keskeisillä sektoreilla. Niiden tarkoituksena on ollut tunnistaa aloja, joilla on potentiaalia pohjoismaisen yhteistyön vahvistamiseen tulevien 5–10 vuoden aikana. Selvityksissä tehdyt ehdotukset näkyvät tällä hetkellä vahvasti pohjoismaisen yhteistyön politiikassa muun muassa terveys-, työmarkkina- ja energia-alalla. Eri yhteistyöaloilla jatketaan strategiaselvitysten tekoa myös vuonna 2018.

Uudistustyössä on keskitytty vahvasti toiminnan tehostamiseen. Päätöksenteon muotoja, työtapoja ja rakenteita on uudistettu, ja tavoitteena on ollut lyhentää matkaa aloitteesta varsinaiseen tulokseen. Budjettityön uudistus on parantanut tavoite- ja tulosohjausta ja joustavuutta. Lisäksi pohjoismaisten laitosten ohjausrakennetta on selkeytetty ja hallinnollisia tehtäviä vähennetty.

Pohjoismaista yhteistyötä on Uusi Pohjola -uudistustyön avulla viety vahvasti entistä kansainvälisempään suuntaan. Ministerineuvosto profiloi Pohjolaa maailmalla muun muassa brändäyshankkeen avulla. Kansainväliset kysymykset ovat tärkeällä sijalla kaikissa ministerineuvostoissa, ja Pohjoismaat tekevät tänä päivänä entistä järjestelmällisempää yhteistyötä niitä yhteisesti koskettavissa EU-kysymyksissä. Maat työskentelevät yhdessä myös kansainvälisesti tärkeillä aloilla, esimerkiksi ilmasto- ja ympäristökysymyksissä.

Hyvä esimerkki yhteistyön vahvasta kansainvälisyydestä on aiemmin mainittu pääministerialoite, jolla Pohjoismaat tarjoavat ratkaisuja globaaleihin haasteisiin. Kokemus osoittaa, että pohjoismaisuudelle on kysyntää sekä Pohjoismaissa että kansainvälisesti. Uudistustyön ansiosta pohjoismaisessa yhteistyössä pystytään hyödyntämään tämä potentiaali entistä paremmin.


 

 

Rajaton, innovatiivinen, näkyvä ja ulospäin suuntautunut Pohjola.

